རབ་གནས་མེ་ཡོས༡༩༨༧ལོར།གནས་ལྔ་རིག་པའི་པཎྜི་ཏ་སློབ་དཔོན་རིན་པོ་ཆེ༸རྗེ་བསམ་འགྲུབ་རྒྱ་མཚོ་མཆོག་གིས་རྩིས་གཞུང་གཞན་ལས་ཀྱང་ཁྱད་པར་དུ་འཕགས་པ་སྐར་རྩིས་ཀུན་འདུས་ནོར་བུ་བརྩམས།དེའི་ནང་དོན་གཙོ་བོ་ནི་སྔར་ཡོད་ཀྱི་རྩིས་གཞུང་ཕྱག་མཛོད་གསུང་རབ་ཀྱི་རིགས་ལྡན་སྙིང་གི་ཐིག་ལེ་དང་།བྲག་དགོན་དཀོན་མཆོག་བསྟན་པ་རབ་རྒྱས་ཀྱི་རིགས་ལྡན་མཆོད་པའི་འོད་སྣང་གཉིས་གཞིར་བཟུང་ནས།ཕུག་པ་ལྷུན་གྲུབ་རྒྱ་མཚོའི་པད་དཀར་ཞལ་ལུང་དང་།ཐུའུ་བཀྭན་བློ་བཟང་ཆོས་ཀྱི་ཉི་མའི་མཁས་པའི་སྙིང་ནོར།སུམ་པ་ཡེ་ཤེས་དཔལ་འབྱོར་གྱི་དགེ་ལྡན་རྩིས་གསར།གོ་ཤྲི་བློ་བཟང་མི་འགྱུར་རྡོ་རྗེའི་ཡང་གསལ་སྒྲོན་མེ་སོགས་ཀྱི་སྙིང་པོ་རྣམས་ཕྱོགས་གཅིག་ཏུ་བསྡུས་ཏེ་རྩིས་མགོ་གསར་དུ་སྤོས་ནས།ཞག་གསུམ་གྱི་ལྔ་བསྡུས།གཟའ་ལྔའི་སྒྲུབ་ཚུལ་སོགས་རིག་པའི་རྣམ་གྲངས་མང་པོའི་སྒོ་ནས་གཏན་ལ་ཕབ།ཁྱད་པར་དུ་སྟོང་ཆེན་ལོ་ཚོགས་ལས་འདས་ལོ་མི་འདྲ་བ་ལྔའི་སྒོ་ནས་ལུགས་སོ་སོའི་རྩིས་མགོ་བཙལ་ཏེ་ཞག་གསུམ་གྱི་ལྔ་སྒྲ་གཟའ་ལྔ་དང་བཅས་བདེ་བླག་ཏུ་རྟོགས་ཐུབ་པ་དང་།མགྱོགས་རྩིས་གཟའ་ལྔའི་སྤྱི་ནོར་སྒྲུབ་ཚུལ་དང་རེའུ་མིག་འཛིན་ཚུལ་གོ་བདེ་ཁྱད་ཆོས་ཀུན་ལྡན་སོགས་ཀྱང་གསར་དུ་བསྣན་ཏེ་ས་བཅད་བཅུ་གཉིས་སུ་ཕྱེ་ནས་པོད་ཆེན་པོ་གཉིས་བཞུགས།ད་ལྟ་འདི་ལ་ལག་ལེན་ཞིབ་འཇུག་བྱེད་མཁན་བོད་གཅིག་པུ་མ་ཡིན་པར་རྒྱལ་ཁབ་ཕྱི་ནང་ཀུན་ན་གདེང་འཇོག་ཚད་མཐོན་པོ་གནང་བཞིན་ཡོད་པ་ནི་མིག་མཐོང་ལག་ཟིན་གྱི་དཔེ་རུ་ངེས་སོ།།བོད་ན་ཡང་ས་དགེ་རྙིང་གསུམ།ཇོ་བོན་རྟོགས་གསུམ།སྐྱ་སེར་རིས་སུ་མ་ཆད་ཀུན་གྱིས་སྦྱང་བརྩོན་བྱེད་སའི་གཞུང་ཚད་ལྡན་དུ་བརྩི་བཞིན་ཡོད།